
VENDIM
Nr. 57, datë 6.11.2024

PËR DISA NDRYSHIME NË VENDIMIN E KËSHILLIT MBIKËQYRËS NR. 81, DATË 15.11.2006, “PËR MIRATIMIN E RREGULLORES ‘PËR PROCEDURAT E PROKURIMIT NË BANKËN E SHQIPËRISË’”, TË NDRYSHUAR

Në bazë dhe për zbatim të nenit 43 shkronjat “c” dhe “g”, nenit 53, pika 4, paragrafi i fundit i ligjit nr. 8269, datë 23.12.1997, “Për Bankën e Shqipërisë”, të ndryshuar; ligjit nr. 36/2020, datë 16.4.2020, “Për prokurimet në fushën e mbrojtjes dhe të sigurisë”; vendimit të Këshillit të Ministrave nr. 1170, datë 24.12.2020, “Për miratimin e rregullave të prokurimit në fushën e mbrojtjes dhe të sigurisë”; vendimit të Këshillit të Ministrave nr. 659, datë 23.10.2024, “Për miratimin e rregullores ‘Për sigurinë industriale, rregullat, procedurat dhe kërkesat për mbrojtjen e informacionit të klasifikuar gjatë prokurimit në fushën e mbrojtjes dhe sigurisë’”; dhe me propozim të Departamentit të Administrimit dhe kryetarit të Entit Prokurues, 

VENDOSI:
 
1. Në rregulloren “Për procedurat e prokurimit në Bankën e Shqipërisë”, miratuar me vendimin e Këshillit Mbikëqyrës nr. 81, datë 15.11.2006, të ndryshuar, bëhen ndryshimet e mëposhtme: 
1.1 Në nenin 3, paragrafi i parë numërtohet pika 1.
1.2 Pas pikës 1 të nenit 3, shtohet pika 2 me përmbajtje si vijon: 
 “Përjashtimisht nga përcaktimet në pikën 1 të këtij neni, për prokurimet në fushën e sigurisë do të zbatohen procedurat dhe kërkesat e parashikuara në ligjin nr. 36/2020, datë 16.4.2020, “Për prokurimet në fushën e mbrojtjes dhe të sigurisë”, dhe aktet nënligjore të nxjerra në bazë dhe për zbatim të tij, si dhe nenet 54/1, 54/2, 54/3 dhe 54/4 të kësaj rregulloreje.” 
1.3. Paragrafi i dytë ekzistues në nenin 3 rinumërtohet pika 3.
1.4. Shkronja “gj” e nenit 10 shfuqizohet.
1.5. Në nenin 13, bëhen ndryshimet si vijon:
a) Në fjalinë e parë, hiqet togfjalëshi “në të paktën dy gazeta vendëse me tirazhin më të madh dhe në tre numra të njëpasnjëshëm të tyre,”;
b) Në fjalinë e dytë, zëvendësohet togfjalëshi “nga data e fundit e shpalljes së njoftimit në gazetë” me togfjalëshin “nga data e shpalljes së njoftimit në Website-in e Bankës së Shqipërisë”;
1.6. Në nenin 18 “Mënyra e dytë”, shkronja “a” e rregullores, shtohen në fund, fjalitë me përmbajtje si më poshtë:
“Zarfet e ofertave teknike dhe ekonomike, firmosen në të dyja anët e hapjes së zarfit, nga anëtarët e Komisionit të Prokurimit, në prezencë të kandidatëve të paraqitur. Ky fakt evidentohet edhe në procesverbalin përkatës. 
Zarfet e ofertës teknike dhe ekonomike depozitohen në dosjen e prokurimit, deri në hapjen e tyre sipas fazave të procedurës.”
1.7. Në fjalinë e tretë të nenit 20, zëvendësohet togfjalëshi “njoftimi në gazetë” me togfjalëshin “njoftimi në Website-in e Bankës së Shqipërisë dhe në Buletinin Zyrtar të Agjencisë së Prokurimit Publik”:
1.8. Në shkronjën “b” të neneve 26 dhe 27, hiqet togfjalëshi “dhe jo nëpërmjet njoftimit në gazetë”:
1.9. Në nenin 35 shtohen dy paragrafë të fundit me përmbajtje si më poshtë:
“Në rast anulimi të procedurës së prokurimit, dokumentacioni për kualifikim i paraqitur nga kandidatët mund të konsiderohet dhe të merret për bazë nga Komisioni i Prokurimit për të njëjtën procedurë prokurimi dhe sa herë ajo të përsëritet, me kushtin që ky dokumentacion (ose pjesë të tij) të jetë akoma i vlefshëm dhe brenda afateve të kërkuara. 
Në çdo rast, kualifikimi i secilit prej kandidatëve pjesëmarrës do të bëhet duke evidentuar në procesverbalin e mbledhjes, sipas rastit, prezencën e dokumentacionit të ri të paraqitur, të atij që mungon ose që nuk është në përputhje me kërkesat për kualifikim, si dhe të dokumentacionit të vlefshëm të paraqitur në procedurën/at e mëparshme të anuluar/a, që vlerësohet të merret për bazë nga Komisioni i Prokurimit.”
1.10. Në nenin 41 bëhen ndryshimet e mëposhtme:
a) Pas pikës 2 shtohet pika 2/1 me përmbajtje, si më poshtë:
“2/1. Kur procedura e prokurimit anulohet dhe përsëritet dhe sërish rezulton vetëm një kandidat apo një ofertë/kuotim i vlefshëm, Komisioni i Prokurimit nuk anulon procedurën, por vijon fazat e tjera të procedurës vetëm me një kandidat.”
b) Në pikën 3, fjalia e parë ndryshon me përmbajtje si më poshtë: 
“Përjashtimisht nga përcaktimet në pikën 2/1 të këtij neni, kur edhe pas përsëritjes si më sipër të procedurës së prokurimit, Komisioni i Prokurimit rikonstaton ekzistencën e njërit prej rasteve të anulimit, bën sugjerimin dhe argumentimin përkatës për kryetarin e Entit Prokurues.”
1.11 Pas nenit 54 shtohen kreu VIII/1 dhe nenet 54/1, 54/2, 54/3, 54/4 me përmbajtje si vijon:

“KREU VIII/1
PROKURIMET NË FUSHËN E SIGURISË

Neni 54/1

Strukturat për ndjekjen e procedurave të prokurimit në fushën e sigurisë
1. Strukturat për ndjekjen e procedurave të prokurimit në fushën e sigurisë, janë:
i. Njësia e Prokurimit (rast pas rasti);
ii. Komisioni i Vlerësimit të Ofertave (rast pas rasti);
iii. Komisioni i Prokurimit me Vlerë të Vogël (në fillim të vitit).
Njësia e Prokurimit, Komisioni i Vlerësimit të Ofertave dhe Komisioni i Prokurimit me Vlerë të Vogël ngrihen me urdhër të zëvendësguvernatorit të Dytë të Bankës së Shqipërisë, në cilësinë e kryetarit të Entit Prokurues dhe me propozim të Departamentit të Administrimit. 
2. Zëvendësguvernatori i Dytë i Bankës së Shqipërisë, në cilësinë e kryetarit të Entit Prokurues, është autoriteti kompetent për miratimin e:
i. Urdhrit të Prokurimit në fushën e sigurisë;
ii. Njoftimit të fituesit, në vijim të procedurës së prokurimit në fushën e sigurisë;
iii. Anulimit të procedurës së prokurimit në fushën e sigurisë, përveç rasteve kur anulimi është vendosur nga Komisioni i Prokurimit Publik;
iv. Pezullimit të procedurës së prokurimit në fushën e sigurisë;
v. Kontratës që do të lidhet në vijim të procedurës së prokurimit në fushën e sigurisë;
vi. Urdhrit për përjashtimin e operatorëve ekonomikë nga pjesëmarrja në procedurat e prokurimit; 
vii. Akteve dhe njoftimeve të cilat, në bazë të ligjit nr. 36/2020, datë 16.4.2020, “Për prokurimet në fushën e mbrojtjes dhe të sigurisë”, dhe akteve nënligjore të nxjerra në bazë dhe për zbatim të tij, janë kompetencë e titullarit të autoritetit kontraktor.
3. Njoftimet/komunikimet e Njësisë së Prokurimit në përmbushje të funksioneve të saj, drejtuar autoriteteve/subjekteve të interesuara, jashtë Bankës së Shqipërisë, do të përcillen nga drejtori i Departamentit të Administrimit.
4. Departamenti i Administrimit përcjell në Agjencinë e Prokurimit Publik, njoftimet për publikim.

Neni 54/2
Kërkesat për prokurim në fushën e sigurisë

1. Procedurat e prokurimit në fushën e sigurisë nisin në çdo rast, në vijim të kërkesës për prokurim të paraqitur nga departamenti përkatës kërkues i Bankës së Shqipërisë. Në kërkesë do të përfshihen të paktën:
i. Kërkesat e qarta dhe të plota lidhur me objektin e prokurimit që kërkohet të realizohet, të shoqëruara me argumentimin përkatës nga departamenti kërkues, në lidhje me natyrën në fushën e sigurisë, së objektit që kërkohet të prokurohet;
ii. Kërkesat dhe/ose specifikimet teknike të plota, të hartuara me përgjegjësi në bazë të nevojave të Bankës së Shqipërisë;
iii. Koha brenda të cilës është i nevojshëm përfundimi i prokurimit për Departamentin që bën kërkesën;
iv. Fondi i nevojshëm i planifikuar në zërat e buxhetit të vitit ushtrimor dhe/ose afatmesëm (në rastin e objekteve me kohëzgjatje më shumë se një vit kalendarik);
v. Lista e punonjësve të departamentit ose të strukturës, prej të cilës do të mund të zgjidhen anëtarët përkatës të Njësisë së Prokurimit dhe Komisionit të Vlerësimit të Ofertave;
vi. Miratimi i Këshillit Mbikëqyrës për realizimin e objektit të prokurimit për një kohëzgjatje më shumë se një vit kalendarik.

Neni 54/3
Përllogaritja e fondit limit për procedurat në fushën e sigurisë

1. Për procedurat e thjeshtuara të prokurimit në fushën e sigurisë, përllogaritja e fondit limit bëhet nga Komisioni i Prokurimit me Vlerë të Vogël, pas paraqitjes së Kërkesës për Prokurim.
2. Për procedurat e tjera të prokurimit, jo të thjeshtuara, përllogaritja e fondit limit bëhet nga Sektori i Prokurimeve i Departamentit të Administrimit, pas paraqitjes së Kërkesës për Prokurim dhe përpara se të ngrihet Njësia e Prokurimit dhe Komisioni i Vlerësimit të Ofertave.

Neni 54/4
Lidhja e kontratës në fushën e sigurisë dhe ndjekja e saj

1. Në vijim të përfundimit të afatit të ankimimit dhe njoftimit të fituesit për lidhjen e kontratës, Departamenti i Administrimit negocion për lidhjen e kontratës ndërmjet Bankës së Shqipërisë dhe subjektit fitues. 
2. Departamenti i Administrimit, bazuar në informacionin e vënë në dispozicion nga ndjekësi i kontratës, raporton në vazhdimësi te kryetari i Entit Prokurues mbi ecurinë e zbatimit të kontratës.”
[bookmark: _GoBack]
2. Guvernatori i Bankës së Shqipërisë, në mbështetje të rregullores “Për sigurinë industriale, rregullat, procedurat dhe kërkesat për mbrojtjen e informacionit të klasifikuar gjatë prokurimit në fushën e mbrojtjes dhe sigurisë”, miraton me akt të veçantë detyrat e strukturave përkatëse në Bankën e Shqipërisë, për zbatimin e kërkesave të këtij vendimi.
3. Ngarkohen Kabineti i Guvernatorit dhe Departamenti i Kërkimeve me publikimin e këtij vendimi përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
4. Ngarkohen të gjitha njësitë organizative të Bankës së Shqipërisë me zbatimin e këtij vendimi.
Ky vendim hyn në fuqi menjëherë pas botimit në Fletoren Zyrtare.

KRYETAR 
Gent Sejko

